Mukana oli yksi kalliimpi keskiolut testaamassa raadin valppautta.

Suomessa kamppaillaan juuri nyt oluen kuluttajien eli juojien sieluista halvoilla hinnoilla.

Suurilla kaupparyhmillä on kaikilla omat sisäänheitto-halpisoluensa, jotka ovat kaikki kotimaisen Olvin valmistamia.

Entä maku, löytyikö eroja?

IS:n sokkotestissä asiantuntijaraati maisteli hintahaitarin alapäähän painottuvia oluita autenttisissa, mutta vielä kovin alkukeväisissä pussikaljaolosuhteissa.

Erityisesti muovimukit saivat kritiikkiä Olutliiton puheenjohtajalta Heikki Kähköseltä, eivätkä niistä olleet mielissään myöskään Stadin Panimon bierspesialisti Ingrid Viertola ja olutravintola Bier-Bierin ravintoloitsija Toni Immanen, jonka Viinitie Oy tuo maahan viinejä ja käsityöoluita.

Asiantuntijaraatiin kuuluivat Olutliiton puheenjohtaja Heikki Kähkönen (vas.), olutravintola Bier-Bierin ravintoloitsija Toni Immanen ja Stadin Panimon bierspesialisti Ingrid Viertola.­

Musiikkitalon terassinurmikko on suosittu ajonviettopaikka. Poliisin mukaan pussikaljatesti voitiin tulkita alkoholin ”piknik-henkiseksi, ympäristölle häiriötä aiheuttamattomaksi nauttimiseksi julkisella paikalla”, jota nykyinen järjestyslaki katsoo suopeasti läpi sormien.

Oluiden maistelujärjestys oli umpimähkäinen ja perustui paljolti siihen, mikä osui pussista käteen.

Arvosteluasteikoksi sovittiin 1-5.

Jälkeenpäin raati korosti mukauttaneensa pisteet olosuhteisiin eli raati otti annettuna, että on pakko juoda sitä, mitä tarjotaan eli ”peruslageria”. Pisteillä tehtiin siis eroa testioluiden ”perheen” sisällä.

Kaikenlaista mutinaa ja mutkutusta kuului koko ajan.

S-ryhmän valmistuttama Vaalea lager (vas.), Olvin oma III-olut ja Lidlin valmistuttama Kotimainen-olut.­

Numerolla 1 kilpaili Kampin Alepasta ostettu (2,17 € pantteineen) pinttikokoinen (0,568 l) Vaalea Lager (4,5%), jonka valmistuttaja on S-ryhmä ja valmistaja Olvi. Tölkkiteksti lupaa ”täyteläisen maun”.

HK: 3,5 p / maltainen peruslager, kevyen humalainen, helppo juoda, jälkimaku lähes olematon.

TI: 3 p / teknisesti hyvä suoritus, joskin melko yksioikoinen ja tasapaksu tuote, hyvä peruslager perusmeininkiin ja puistoon.

IV: 3 - / kullanvaalea, tuoksu puhdas, maku kevyt, aavistuksen hartsinen, hyvin mieto humala, puhdas olut, hieman vetinen.

S-ryhmän Vaalea Lager sai yhteispisteet 9 +.

Numerolla 2 kilpaili K-Supermarket Postitalosta ostettu (0,99 €) 0,33 litran Pirkka III-olut (4,5 %), jonka valmistuttaja on Ruokakesko Oy ja valmistaja Olvi. Tölkkiteksti lupaa ”raikkaan olutnautinnon”.

HK: 1 p / tuoksuton, vetinen, mauton, pliisu teollinen kokonaisuus, oliko tässä edes alkoholia?

TI: 2 p / vaatimaton, joskin virheetön perustuote, osta jos löytyy alekorista ja hinta on valinnassa kynnyskysymys.

IV: 1 - / kalpean värinen, tuoksu hiukan epämiellyttävä, ei tee mieli maistaa, synteettinen bulkkimaku ja mallasuute, jälkimaussa epämiellyttävä viljaisuus.

Ruokakeskon Pirkka III sai yhteispisteet 4 -.

Numerolla 3 kilpaili Kampin Lidlistä ostettu (0,82 €) 0,33 litran Kotimainen Olut (4,5 %), joka tölkin tuotetietojen mukaan on valmistettu Suomessa. Valmistaja on tiettävästi Olvi. Tölkki ei lupaa mitään.

HK: 2 p / Kiva vaahto, tasapaksu ja persoonaton, ulkonäöstä lisäpinna, ei tuoksua, ei makua, ei puraise eikä jätä mitään mielikuvaa.

TI: 2 p / ei nostata tämäkään tuote taistelumielialaa, juoksulenkin jälkeinen janonsammuttaja.

IV: 2 p / hyvin mieto viljainen tuoksu, hyvin mieto, lähes mauton maku, humalan aromit kadoksissa, suutuntumassa lähinnä bulkkimallasuute.

Lidlin Kotimainen Olut sai yhteispisteet 6.

Numerolla 4 kilpaili hieman hintavammaksi tärpiksi mukaan otettu Olvin oma III -olut (4,5 %) , joka maksoi 0,33 litran tölkissä K-Supermarket Postitalossa 1,49 euroa. Tölkki lupaa ”positiivista suomalaisuutta”.

HK: 3 p / tuoksussa makeaa maltaista hunajaa, suutuntuma ohut ja vetinen, jälkimaku olematon.

TI: 3,5 p / Hyvä maltainen, tasapainoinen maku, erottuu joukosta tähänastisista edukseen, jää kuitenkin kaipaamaan napakampaa otetta ja yksilöllisempää twistiä.

IV: 3,5 p / kaunis vaahto, makeahko tuoksu, mallaspohja maistuu, pieni leipäisyys, tasapainoinen vaalea lager, josta jäi kaipaamaan hedelmäisyyttä.

Olvin oma merkkituote sai yhteispisteet 10.

Numerolla 5 kilpaili Etelä-Esplanadin Siwasta ostettu (2,29 € pantteineen) 0,5 litran Eldorado Lager (4,5 %), jonka valmistuttaja on Tuko Logistics ”Suomessa”. Tukon viestinnän mukaan valmistaja on Olvi. Tölkki ei lupaa mitään.

HK: 2,5 p / all around beer jokaiseen makuun, helposti lähestyttävä, humalakatkeruus tuntuu jälkimaussa, lasi tätä ja olutta päälle.

TI: 2 p / nätti väri, kepeämpi kuitenkin kuin ulkonäkö antaa ymmärtää, peruslinjoilla mennään, olutnörtin viisari ei heilahda.

IV: 3 - / hyvä ”kuparin” väri, maussa aitoa mallasta, runsas hiilihappo, pieni makeus jälkimaussa, hieman tylsä.

Tukon Eldorado Lager sai yhteispisteet 7 +.

Numerolla 6 kilpaili K-Supermarket Postitalosta ostettu (1,83 € pantteineen) 0,5 litran K-Menu Lager-olut (4,5 %), jonka valmistuttaja on Ruokakesko Oy ja valmistaja Olvi. Tölkki ei lupaa mitään.

HK: 1 p / vappukaljaa räntäsateeseen, tuoksuton, mauton, väritön, persoonaton. Olipahan tasting!

TI: 2 p / perustuote, en innostu.

IV: 2 p / kalpea väri, hartsinen maku, mitäänsanomaton vaalea lager, sopii pikkutunneille vappuun.

Ruokakeskon K-Menu Lager-olut sai yhteispisteet 5.

LOPPUTULOKSET:

1. Olvi III (Olvi) 10 p.

2. Vaalea Lager (S-ryhmä / Olvi) 9 + p.

3. Eldorado Lager (Tuko / Olvi) 7 + p.

4. Kotimainen Olut (Lidl / Olvi) 6 p.

5. K-Menu Lager-olut (Ruokakesko / Olvi) 5 p.

6. Pirkka III-olut (Ruokakesko / Olvi) 4 - p.

Tykkää Ilta-Sanomien sivusta Facebookissa!